༄༅། །ནག་པོ་ཨུ་ཙི་ཊ་འཆི་བ་མེད་པས་མཛད་པའི་ཡོན་པོ་བསྲང་བའི་
གདམས་པ་བཞུགས་སོ། །
༄༅༅། །བླ་མ་དམ་པ་རྣམས་ལ་ཕྱག་འཚལ་ལོ། །སློབ་དཔོན་བརྟུལ་ཞུགས་ཀྱི་སྤྱོད་
པ་ནག་པོ་པ། ཛཱ་ལནྡྷ་ར་ནས་སྤྱོད་པ་ལ་གཤེགས་པའི་ལམ་ཁར། རྣལ་འབྱོར་པ་ཐམས་
ཅད་སྔོན་ལ་སོང་། སློབ་དཔོན་ཕྱི་ནས་འོངས་པའི་ལམ་ཁར་གྲོང་ཁྱེར་ཆེན་པོ་ཞིག་གི་
ཧ་དེར་ཕྱིན་པས། དེ་ན་མི་འགའ་ཞིག་གཏམ་ཟེར་བ་ལ་མཉན་པས། འདི་ན་ཞག་
འགའི་གོང་ན་མི་ཞིག །ཨུ་ཙི་ཊ་འཆི་བ་མེད་པ་ཞེས་བྱ་བ་ནམ་མཁའ་ལ་འགྲོ་བ། རྒས་
པ་དང་འཆི་བ་མེད་པ་ཞིག་འདུག་ཟེར་བའི་གཏམ་ཐོས་ནས། དེ་གང་ན་ཡོད་དྲིས་
པས། སྡོད་ས་ལ་ངེས་པ་མེད་དེ། རེས་བྲག་ཡ་ཀི་ལ་སྡོད། རེས་ནགས་ཚལ་ཆུང་ངུ་ཡ་གི་
ལ་སྡོད་ཟེར་ཏེ་ནགས་ཚལ་ཆུང་ངུ་ཞིག་བསྟན། དེར་ཕྱིན་པ་དང་། ཁོང་སྒོམ་ཞིང་
འདུག་སྟེ། བལྟས་པས། གཅེར་བུ་ཁ་དོག་སྔོན་པོ། ལུས་ཆབ་རམ་ལྟ་བུ་ཞིག་འདུག་པར་
མཐོང་ནས། དེ་ལ་མ་བརྟགས་པར་ཕྱག་འཚལ་ཏེ། རྗེས་སུ་གཟུང་བར་ཞུ་ཞུས་པས།
ངས་ཁྱོད་མི་འདུལ་གྱི། གདམས་ངག་མ་ཞུ་བར་དེ་ལྟར་མ་བྱེད་ཅིག་ཅེས་ཟེར་རོ། །དེར་
ཁྱོད་ཀྱི་སློབ་དཔོན་སུ་ཡིན་བྱས་པ་དང་། རྡོ་རྗེ་འཆང་གི་སློབ་མ་དབང་ཕྱུག་ཆེན་པོ་
ཡིན། ང་དེའི་སློབ་མ་ཨུ་ཙི་ཊ་འཆི་བ་མེད་པ་བྱ་བ་ཡིན་ཟེར། དེར་དབང་ཕྱུག་དེ་ད་ལྟ་
གང་ན་ཡོད་བྱས་པས། ས་འོག་རིམ་པ་དགུ། རི་རབ་ཀྱི་ཁོང་གསེང་ན་ཨུ་མ་དང་
སྙོམས་པར་ཞུགས་ནས་ཡོད་ཟེར། ནམ་ལྡང་བྱས་པས། སངས་རྒྱས་སྟོང་རྩ་གཉིས་
- 213 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
རྫོགས་པ་དང་ལྡང་ཟེར་རོ། །འོ་ན། ཁྱོད་ཀྱི་གདམས་ངག་འདི་སངས་རྒྱ་བའི་ལམ་དུ་
འདོད་དམ། མི་འདོད་བྱས་པས། འདོད་ཟེར་ནས། འོ་ན་རྗེས་སུ་གཟུང་བར་ཞུ་བྱས་
པས། དེ་ལྟར་ན་ངའི་གདམས་ངག་ནི་འདི་ཡིན་ནོ་ཞེས་ཟེར་ནས་ཚིག་བཅད་འདི་
གསུངས་སོ། །ཁྲོ་བོའི་གཟུགས་ཀྱིས་རླུང་བཟུང་ན། །སྐྲ་དཀར་གཉེར་མ་རྣམས་སྤངས་
ཏེ། །རྒས་དང་འཆི་བ་ལས་གྲོལ་ནས། །ནམ་མཁའ་བཞིན་དུ་འཆི་མེད་འགྱུར། །ཞེས་
གསུངས་སོ། །དེ་ལ་འདི་ནི་ཡོན་པོ་བསྲང་བ་ཞེས་བྱ་བ་ཡིན་ཏེ། རྩ་ཡོན་པོ་ནི་རོ་རྐྱང་
གཉིས། རླུང་ཡོན་པོ་ནི་ལྡང་འཇུག་གཉིས། ཐིག་ལེ་ཡོན་པོ་ནི་ཁུ་ཁྲག་གཉིས། །དེ་
རྣམས་བསྲངས་པ་ནི་དབུ་མར་ཚུད་པ་སྟེ། རྩ་དང་། རླུང་དང། བྱང་ཆུབ་ཀྱི་སེམས་
འཆིངས་ནས་སངས་རྒྱས་ཀྱི་ལམ་དུ་འགྱུར་བ་ཡིན་ནོ། །དེའི་ལག་ཏུ་བླང་པའི་རིམ་པ་
ནི། ཉི་མ་འགའ་བཀུ་མཉེ་བྱ། སྤྱོད་ལམ་དལ་བར་གཞག དེ་ནས་བསྒོམ་པ་ལ་འཇུག་
པའི་ཚེ་སྟན་བདེ་བ་ལ་བསྡད་ལ། དཀོན་མཆོག་གསུམ་ལ་སྐྱབས་འགྲོ་བྱ། །བྱང་ཆུབ་ཀྱི་
སེམས་བསྒོམ། བླ་མ་སྤྱི་བོར་བསྒོམས་ལ་མོས་གུས་བྱ། ཡི་དམ་གྱི་ལྷ་དྲན་པར་བྱའོ། །དེ་
ནས་དངོས་གཞི་ནི། ཁྲོ་བོའི་གཟུགས་ཀྱིས་རླུང་བཟུང་ན། །ཞེས་བྱ་བ་ཡིན་པས། ལུས་
སྐྱིལ་ཀྲུང་ལེགས་པར་བཅའ། ལག་པ་གཉིས་རྡོ་རྗེ་ཁུར་ཚུལ་བཅངས་ལ། པུས་མོ་གཉིས་
ཀྱི་སྟེང་དུ་གཞག མིག་གཉིས་མི་འཛུམ་པར་གྱེན་ལ་ལྡོག ལྕེ་རྐན་ལ་སྦྱར། སོ་བསྒྲིགས
ལ་ཁ་བགྲད། སྟེང་རླུང་འོག་རླུང་ཁ་སྦྱར་ལ། ལྟོ་བ་དྲག་ཏུ་ཚིགས་པ་ལ་བཅེར། ལག་པ་
གཉིས་པུས་མོའི་སྟེང་ནས་ཕར་ལ་རིམ་གྱིས་གྲེ་མོ་པུས་མོ་ལ་སླེབ་སླེབ་བཏང་ཞིང་ལུས་
ཐམས་ཅད་ཉྭ་སུལ་ཐོན་པར་བསྒྲིམས་ན། ལུས་ཅུང་ཟད་འདར་བ་ཙམ་དུ་འགྱུར་ཏེ།
དེ་ལྟར་ན་རླུང་འཆིང་བར་འགྱུར་རོ། །དེ་ལྟ་བུའི་འཁྲུལ་འཁོར་དྲག་ཏུ་བྱེད་པའི་དུས
སུ་སྙིང་ཚ་ལམ་ལམ་པའམ། མགོ་ན་ཀམ་པ་བྱུང་ན་སྦྱོར་བ་ཀློད། དེས་མ་ཞི་ན་འོ་དོད་
འབོད་པ་དང་། ཁ་ཟས་བཟའ་བའོ། །དེ་ལྟ་བུ་ལན་ཉི་ཤུ་རྩ་རེ་རེ་ཙམ་བྱས་ལ། ཀློད་
- 214 -

རྗེ་བཙུན་རིན་པོ་ཆེ་གྲགས་པ་རྒྱལ་མཚན་གྱི་གསུང་འབུམ།
ནས་སེམས་གསལ་སྟོང་ངོས་གཟུང་ཞིང་སྦྱོར་བ་ཀློད་ལ་གཞག ཡང་སྔ་མ་བཞིན་དུ་
རྩོལ་བ་དྲག་ཏུ་བྱ། དེ་ལྟ་བུ་ཐུན་གྲངས་དང་ཐུན་ཚོད་མེད་པར་བྱས་ན། ཇི་ཞིག་ཙམ་
ན་ལུས་ཀྱིས་འཁྲུལ་འཁོར་བྱས་མ་ཐག་ཏུ།
གསལ་སྟོང་གི་ཏིང་ངེ་འཛིན་དུ་འགྲོ་བ་
བྱུང་ན་འཁྲུལ་འཁོར་དང་པོ་མཐར་ཕྱིན་པ་ཡིན་པས་བརྟན་པར་བྱ་བའི་ཕྱིར། འཁྲུལ་
འཁོར་གཞན་ཡང་བྱ་སྟེ། ལག་པ་གཡོན་པ་རྡོ་རྗེ་ཁུ་ཚུར་སྙིང་གར་གཞག གཡས་པ་རྡོ་
རྗེ་ཁུ་ཚུར་ནམ་མཁའ་ལ་ཕྱར་ལ་རླུང་ཁ་སྦྱར་ཏེ། སྔ་མ་བཞིན་དུ་བསྒྲིམས་ཏེ་བསྒོམ།
ཡང་དེ་ལས་ལྡོག་སྟེ་གཡོན་པ་འཕྱར་ཏེ་གཡས་སྙིང་གར་བཟུང་ལ་སྔ་མ་བཞིན་དུ་
སྦྱང༌། ཡང་གཡས་གཡོན་གཉིས་གཞུ་འགེངས་པ་བཞིན་དུ་བྱས་ལ་སྔ་མ་བཞིན་དུ་
སྦྱང་། ཡང་ལག་པ་གཉིས་ནམ་མཁའ་ལ་འཕྱར་ཏེ། ཡང་སྔ་མ་བཞིན་དུ་བསྒྲིམས་ཏེ་
བསྒོམ། རྡོ་རྗེ་ཁུ་ཚུར་སྙིང་གར་བསྣོལ་ཏེ་བཅིངས་ལ། ཡང་སྔ་མ་བཞིན་དུ་བསྒོམ་
མོ། །དེ་ལྟར་འཁྲུལ་འཁོར་གང་བཅིངས་ཀྱང་བརྗོད་བྲལ་གྱི་ཏིང་ངེ་འཛིན་རྒྱུད་ལ་སྐྱེ་
ན། མཐར་ཕྱིན་པའི་ཚད་ཡིན་ནོ། །སྐྲ་དཀར་དང་གཉེར་མ་བྱུང་ན་གང་བྱུང་སར་
མཆིལ་མ་བསྐུས་ལ་མཉེའོ། །དེས་སྐྲ་དཀར་དང་གཉེར་མ་མེད་པར་འགྱུར་རོ། །དེ་ལྟར་
གྱུར་པ་དང་། ཟས་ལ་གཙང་སྨེ་མེད་པར་ཀུན་འདར་གྱི་སྤྱོད་པ་ལ་རིམ་གྱིས་བསླབ། དེ་
ནས་མངོན་པར་ཤེས་པ་ལྔ་དང་། ནམ་མཁའ་ལ་འགྲོ་བ་དང་། འཆི་བ་མེད་པ་འགྲུབ་
སྟེ། དེ་ནས་ཀུན་ཏུ་བཟང་པོའི་སྤྱོད་པ་ལ་བསླབ། དེས་ས་རྣམས་རིམ་གྱིས་བགྲོད་ནས་
སངས་རྒྱས་ཀྱི་ས་མངོན་དུ་འགྱུར་རོ། །འདིས་འབྱུང་བ་ལུས་འཁྲུགས་དང་། ཏིང་ངེ་
འཛིན་སེམས་ཀྱི་བར་ཆད་ནི་རང་ཞིར་འགྱུར། ཕྱི་རོལ་བདུད་ཀྱི་བར་ཆད་ནི། ངག་ཏུ་
ཧཱུྃ་ཞེས་བརྗོད་ནས་བརྟུལ་ཞུགས་ཀྱི་སྤྱོད་པ་བྱས་པས་རང་ཞིར་འགྱུར་རོ། །འབྲས་བུ་
སྐུ་གསུམ་ཡན་ལག་བདུན་ལྡན་ནི། ཆོས་ཀྱི་སྐུ་ལ་ངོ་བོ་ཉིད་མེད་པའི་ཡན་ལག་
གོ །ལོངས་སྤྱོད་རྫོགས་པའི་སྐུ་ལ་ཁ་སྦྱོར། བདེ་ཆེན། ལོངས་སྤྱོད་རྫོགས་པ་གསུམ་
- 215 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
མོ། །སྤྲུལ་པའི་སྐུ་ལ་སྙིང་རྗེ་ཆེན་པོ། རྒྱུན་མི་འཆད་པ། འགོག་པ་མེད་པ་དང་གསུམ་
མོ། །རྩ་དང་། རླུང་དང་། ཐིག་ལེ་ཡོན་པོ་བསྲང་བའི་གདམས་ངག་སློབ་དཔོན་བརྟུལ་
ཞུགས་ཀྱི་སྤྱོད་པ་ནག་པོ་པའི་གསུང་ངག་འདི་དཔལ་ས་སྐྱའི་དགོན་པར་བྲིས་པ་ཡིན་
ནོ། །འདིའི་བརྒྱུད་པ་ནི་གཏུམ་མོ་ལམ་རྫོགས་དང་འདྲའོ། །ས་མཱཔྟ་མྱྀཐཱི།། ༎
- 216 -

རྗེ་བཙུན་རིན་པོ་ཆེ་གྲགས་པ་རྒྱལ་མཚན་གྱི་གསུང་འབུམ།